UMnangagwa Uxotsha uEnergy Mutodi Umsebenzi
UMnu. Energy Mutodi ngumsekeli womphathintambo kahulumende obona ngokwethulwa kwemibiko eZimbabwe.
MARYLAND — UMongameli Emmerson Mnangagwa usexotshe umsebenzi uMnu. Energy Mutodi, umsekeli womphathintambo kahulumende obona ngokwethulwa kwemibiko. Incwadi elotshwe nguMnu. Misheck Sibanda, unobhala wohlangothi olubona ngabaphathintambo bakahulumende, iveze ukuthi uMutodi ukhangelelwe ukutshiya umsebenzi kusukela ngoLwesithathu. “Ukumiswa umsebenzi lokhu kuqala namuhla. Umiswe umsebenzi kusetshenziswa isiqa 108(1a) sesisekelo sombuso welizwe leZimbabwe (Amendment No 20) yomnyaka ka2013.” Isiqa lesi sikubeka sobala ukuthi umongameli ulakho ukuxotsha amalunga edale labaphathintambo bakahulumende labasekeli babo nxa bengaqhubi kahle umsebenzi kumbe besenza okungekho emthethweni. USibanda kethulanga izizatho zokuxotshwa kuka Mutodi. Kasenelisanga ukukhuluma laye ngodaba lolu ngoba ubengaphenduli umakhalekhukhwini wakhe. UMnu. Nick Mangwana, unobhala wohlangothi olubona ngezemibiko, wethule umbiko ebulenjini bokuxhumana obeTwitter esithi kuliqiniso ukuthi uMnangagwa usexotshe umsebenzi uMutodi. Kavezanga izizatho zokuxotshwa kuka Mutodi umsebenzi. Ngomnyaka ka2017, uMutodi waphuma kumfanekiso ezimele loMnangagwa bethwele inkomitsho enkulu eyayilotshwe ukuthi uMnangagwa ngumkhokheli. Lokhu kwenza ukuthi uMnangagwa ethule amazwi aveza ukuthi lokhu esekela uMugabe ngenhliziyo yakhe yonke lobanje wayevele sethethiswa nguNkosikazi Grace Mugabe, owayesithi uMnangagwa ufuna isikhundla somkakhe. Ngemva kwenyanga ezimbalwa uMugabe waxotsha uMnangagwa umsebenzi esithi kusobala ukuthi ufuna isikhundla sakhe ngamehlo abomvu. Wabaleka waye kwele South Africa uMnangagwa waphenduka esezethatha isikhundla sika Mugabe owasuswa esihlalweni libutho.